Utrecht al ŉ week lank sonder ŉ druppel water‘n Straat in Utrecht. (Foto: Verskaf) Die gemeenskap van Utrecht in KwaZulu-Natal sit al vir die tweede keer hierdie jaar sonder water, as gevolg van stakende werkers by die munisipaliteit. Nou oorweeg die gemeenskap regstappe, asook ŉ klag by die Menseregtekommissie. In ŉ verklaring van die Amajuba-munisipaliteit, wat Woensdag op die I care Utrecht-groep op Facebook gedeel is, het die munisipaliteit eers die watertekort aan ŉ gebarste pyp toegeskryf. Die munisipaliteit sou die saak so gou moontlik regstel. Verskeie inwoners het egter in antwoord hierop gesê dat die munisipaliteit besig is om “blatante leuens” aan die gemeenskap te verkondig. Vrydagoggend het Mabaso Ayanda, namens die munisipaliteit, in ŉ tweede inskrywing op dié blad erken dat die watertekort die gevolg van ŉ onwettige staking onder die munisipaliteit se werkers is. Dié werkers staak glo oor lone en omdat hulle nie wil hê dat werkers wat buite Utrecht woon, vir die munisipaliteit mag werk nie. “Die staking het veroorsaak dat die gebarste pyp nie reggemaak is nie, en dus het die reservoir leeggeloop,” het die verklaring gelui. Gevolglik sit die dorp al ŉ week lank sonder ŉ druppel water. In April vanjaar was die dorp drie weke lank sonder water toe werkers oor lone gestaak het. Destyds het die werkers die watertoevoer na die dorp afgesny. Die gemeenskap het toe ŉ kriminele saak aanhangig gemaak by die polisie, maar dit is nooit opgevolg nie. Sanet Bezuidenhout, ŉ inwoner op die dorp en eienaar van die Owl Cabins-gastehuis, het Vrydag emosioneel geraak toe sy met Maroela Media gesels het. “Die hekke by die waterwerke is gesluit en ons word as gyselaar aangehou. Die dorp is een van die plekke in die provinsie wat geoormerk is vir toerismeontwikkeling, maar hoe ontwikkel jy ŉ dorp en help die arm mense as daar nie aan basiese behoeftes voldoen word nie?” Sy vertel sy het ŉ boorgat op haar erf, wat sy gebruik vir haar eie behoeftes en ook om water aan dorpsmense uit te deel. “Maar die water in die boorgat is ook besig om op te droog. Wat van die provinsiale hospitaal? Hulle het nie ŉ boorgat nie en hulle bedien ŉ groot landelike gebied. Hier is ook ŉ verswakte sorg- ouetehuis op die dorp wat nou sonder water moet klaarkom. Omtrent 60% van die inwoners daar is in doeke.” Bezuidenhout sê daar is tans ŉ projek op die dorp wat 560 eenhede oprig vir laekoste behuising. “Daar is reeds te veel druk op die munisipale stelsel soos dit nou is. Ons dam is leeg, die Buffelsrivier én die reservoir is leeg. Dit is verskriklik droog hier. Hoe gaan die dorp vir nóg mense kan sorg?” Sy sê die arbeiders betrokke by dié projek klop boonop by haar aan vir water. Die munisipale bestuurder van Amajuba sou inwoners Vrydag teen 16:00 in die Utrecht-stadsaal toespreek tydens ŉ gemeenskapsvergadering. “As ons nie nou begin om voet neer te sit nie, is ek bevrees dat die ding gaan draaie loop wat dit nie moet nie,” het Bezuidenhout gesê. “Daarom wil ons ŉ regsaksie begin en die Menseregtekommissie nader.” Die verantwoordelikheid oor wie aan Utrecht water moet verskaf het ook die afgelope paar maande van plek tot plek geskuif. Eers was uThukela Water, in Newcastle, so 50 km buite Utrecht, verantwoordelik vir die water. Daarna is dit na die Amajuba-munisipaliteit geskuif, omdat die Amajuba- en Ummzinyathi-munisipaliteit na bewering nie hul rekeninge by uThukela kon betaal nie, omdat daar nie geld beskikbaar is nie. Die plaaslike koerant, Newcastle Advertiser, het ook Donderdag berig dat Eskom die Newcastle-munisipaliteit se krag sou afsny. Dié munisipaliteit vereffen glo nie sy maandelikse uitgawes by die kragverskaffer nie en sy skuld staan tans op R200 miljoen. ŉ Saak dien tans in Pietermaritzburg se hooggeregshof in dié verband. Die Amajuba-munisipaliteit het nog nie op navrae van Maroela Media gereageer nie.